"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Nii algas One Way saade!
Saate toob teieni Soome misjoniühendus
One Way Mission. Tere tulemast saatesse!
Täna õpetab meie tegevjuht Tapani Suonto.
Ta küsib, miks inimesed eksitusse satuvad?
ONE WAY PÜHAPÄEVAPIDU kell 12, Vuorikatu 19, Helsingi
Matteuse 24:4 -
"Vaadake, et keegi teid ei eksitaks!"
Ma ei taha tegeleda eksitustega,
vaid vaadata sügavamale,
miks inimene eksitusse satub? Millest see johtub,
et osa inimesi, ka kristlasi, eksivad?
Enne vaatame hetkeks
üldist pilti tänapäeva eksituste maailma kohta,
mis läheneb meile karismaatilisuse maskeeringus.
Karismaatilisus pole eksitus,
kuid eksitused maskeerivad end vahel sellesse.
Usun, et oleme jõudmas maailma suurimasse eksituste aega.
Seda on maailmas juba näha.
Üha rohkem otsitakse väge ja võidmist
surnud jutlustajate haudadelt.
Kathryn Kuhlmani haud on üks neist, kuid leidub teisigi.
Usutakse, et haudadelt saadakse uut võidmist ja Püha Vaimu väge.
Paljudele toovad inglid uusi õpetusi ja uusi tõlgendusi Piiblist.
Piiblitegelased nagu Aabraham, Mooses ja Taavet
ilmuvad vaimulikele juhtidele ja annavad neile igapäevaselt nõu.
Öeldakse, et Jumal tegutseb ka väljaspool kaarti.
Nii väidab üks õpetussuund.
Kaart on Piibel ja Jumal tegutseb ka sellest väljas.
Kui hindude või budistide koosolekuil toimuvad imed,
on seegi Jumalast.
Seegi on Püha Vaim, kes seal tegutseb.
Paljud neist juhtidest toetavad avalikult nn krislamit
ehk usuvad, et kristlus ja islam tuleks ühendada.
Mõlemais otsitakse sama Jumalat.
Tavaliselt öeldakse, et tervenemisimed on alati Jumalast.
Seda usutakse, kuigi mitte tingimata avalikult.
Tervenemisime on otsekui sõjaväelase vorm -
selle järgi näeb, kas tegu on vaenlase või Jumalaga.
Kui toimub tervenemisime,
on selle vahendaja kindlasti Jumala võidmises ja Jumalast.
Tänapäeval toimub palju imesid.
Neid toimub vaimutervendajate koosolekutel ja New Age'i ringkonnas,
neid toimub ka Indias hindude seas,
ehk isegi rohkem kui kristlikus koguduses.
Indias on kaks paralleelset telekanalit,
üks on kristlik ja teine hindu kanal.
Kristlikul kanalil räägib rahvas imedest,
kuidas Jumal on imeliselt tervendanud.
Kõrvalkanalil räägivad hindud tervenemisimedest,
mida on teinud nende jumal.
Üks misjonär ütles,
et oli Indias kohal ja nägi,
kuidas hindu preester käis vee peal samamoodi nagu Jeesus.
Maailmas toimub tohutuid imesid.
Neid toimub ka väljaspool kainet kristlikku kirikut.
Neid toimub ka meie seas.
Me ei usu, et see kõik oleks Pühast Vaimust.
See on täiesti ebapiibellik mõte.
Kuid tänapäeval usub seda üha rohkem rahvast.
Üks karismaatiline jutlustaja räägib oma raamatus,
et tal on riiulis okultistide, saatanakummardajate
ja paljude teiste raamatuid, ja ta uurib neid,
sest peame tagastama Jumalale selle,
mis saatan on koguduselt varastanud.
"Vallutagem vaimuannid saatanalt tagasi!" ütleb ta.
Ühe tuntud karismaatiku, kes pole David Herzog,
raamatu eessõnas ütleb üks teine karismaatik:
"Võttes vaatluse alla keerukad teemad
nagu heli, valgus, vibratsioon ja kvantfüüsika,
kutsuvad nad ka siis sügavamale,
intiimsemasse osadusse Jumalaga."
Teine tsitaat:
"Samamoodi nagu algkoguduses, ülemises toas esimesel Nelipühal
tuli taevast hääl nagu võimas tuulekohin,
kõlab nüüdki taevast saadetud hääl.
See hääl saadetakse ja samamoodi nagu ülemises toas olnud muutusid,
muutuvad needki, kes seda häält kuulevad."
Liikvel on erinevaid uusi õpetusi.
Imesid otsiva äärmuskarismaatika juurest
leiab ühe laialdast toetust leidnud õpetuse
nimega "Latter rain" e hiline vihm.
Selle idee on, et kogudusele antakse nüüd uus vägi ja võidmine.
Need, kes selle vastu võtavad,
saavad relvadeks suure ülesande jaoks.
Mõned nimetavad seda Eelija armeeks.
Imed valmistavad teed kogudusele,
kes seejärel haarab nii majandusliku kui poliitilise võimu
ja kelle juhtimisel valmistatakse maailm Kristust vastu võtma.
Alles siis saab Jeesus maa peal valitsema,
kuid üksnes Tema enda rahva sees.
Õpetus, et Jeesus tuleb omadele üllataval hetkel järgi,
on nende meelest valeõpetus.
Piibel ütleb siiski 1. Tessalooniklaste 4:16 -
"Sest Issand ise tuleb sõjahüüu,
peaingli hääle ja Jumala pasuna saatel alla taevast
ning esmalt tõusevad üles surnud, kes on läinud magama Kristuses,
pärast kistakse meid, kes me oleme üle jäänud elama,
ühtviisi koos nendega pilvedes üles õhku Issandale vastu,
ja nõnda me saame alati olla koos Issandaga."
Nii ütleb Piibel,
kuid too seltskond usub, et nüüd tõuseb uus Eelija armee,
kes imede ja tunnustegudega
haaravad nii majandusliku kui poliitilise võimu.
Kõige keskmeks on uus vägi teha imesid,
mis tõstavad kristlased lõpuks selle uue võimu juurde,
valmistama maailma Kristuse naasmiseks.
Sellega seoses peetakse suvel suur konverents,
kuid ma ei ütle teile kus, et te sinna ei läheks.
See pole mingi uus õpetus. Seda kuulutas juba William Branham,
kuid see vaibus veidi pärast seda, kui ta autoõnnetuses hukkus.
See on aastasadu vana ja tõuseb üha uuesti esile.
Maailm on väga kaootline. Hea, et te seda kõike ei tea.
Aga kui uurime seda ja jälgime, mida jutlustatakse,
ja uurime nende inimeste tausta, kes vahel Soomeski liiguvad,
leiame sealt uskumatuid uusi õpetusi,
mida ei saa kuidagi Piibliga põhjendada.
Miks meid ei usuta, kui hoiatame?
Aastaid on prohveteeritud, et kui Püha Vaim tuleb
ning imede ja tunnustähtedega liikuma hakkab
ja see uus armee varustatakse,
hakkavad variserid sellele vastu ja tekitavad hirmu,
mis ei lase inimestel uut võidmist vastu võtta.
Seepärast paljud inimesed ei kuula, kui räägime.
Kui kirjutame, siis nad ei loe, sest ei taha aktsepteerida hirmu,
mis ei lase neil uut väge vastu võtta.
Neid prohveteeringuid on olnud juba paarkümmend aastat,
on ka vastavat kirjandust.
Mida Jeesus ütles? Jeesus hoiatas jõuliselt eksituste eest.
Umbes pooled Jeesuse õpetustest olid hoiatused.
Sellest hoolimata on tuhanded võtnud omaks õpetuse,
et eksitust pole olemaski.
Need on pimedad, kes hirmutavad inimesi.
Keegi ütles hiljuti,
et David Herzogi vastane kriitika johtus uskmatusest.
Arvatakse, et Jumal ei saa kaitsta kogudust eksimise eest.
Just seda Jumal püüabki hoiatustega teha.
Ja seda teeme meiegi, kui hoiatame, aga keegi ei kuula.
Paljud ikka kuulavad, aga kõik mitte.
Miks me siis vahel hoiatame,
kui Piibel ütleb Timoteose kirjas: "Kuuluta Sõna ...
sest tuleb aeg, mil nad ei salli tervet õpetust,
vaid otsivad endile oma himude järgi õpetajaid ...
ning pöörduvad müütide poole."
Oleme täna kogu kirikuajaloo suurima eksitustelaine äärel.
Järgmistel aastatel ja aastakümnetel, kui Issanda tulek viibib,
näeme üha hämmastavamaid uusi õpetusi
ja nende kuulutajaid.
Millised faktorid muudavad usklikud pimedaks?
Mis seda põhjustab?
See on tähtis küsimus meie kõikide jaoks.
Jeesus ütles kord Matteuse 7:22 -
"Paljud ütlevad mulle tol päeval: 'Issand, Issand,
kas me ei ole sinu nimel ennustanud ja sinu nimel kurje vaime välja ajanud
ja sinu nimel teinud palju vägevaid tegusid?'
Ja siis ma tunnistan neile: Ma ei ole teid kunagi tundnud,
minge ära minu juurest, te ülekohtutegijad!"
Millistest usklikest Jeesus selles kirjakohas räägib?
See räägib midagi nende inimeste kohta.
Ilmselt tegutsesid nad suure innuga
ja tegid kogu jõust tööd Jeesuse nimel.
Nad olid ehitanud Tema riiki jutlustades, prohveteerides,
ja suuri imetegusid tehes.
See tekst näitab, et nad olid talle tõeliselt pühendunud.
Aga, see oli üks teine Jeesus.
Üks noor nägi mõne aasta eest nägemuse,
kus Jeesus talle ilmus. See võis ka unenägu olla.
Hetke pärast ilmus sinna ka teine Jeesus.
Tal tekkis probleem: Kumb Jeesus on õige?
Kumba järgida? Ja selle peale ärkas ta üles.
Ta mõistis, et on ka teisi Jeesuseid.
Ta peab teadma, kes on õige Jeesus, keda järgida.
Ta kuulus ühte äärmuskarismaatilisse kogudusse
ja lahkus sealt ning tuli One Waysse.
Need, kellest Jeesus räägib Matteuse 7:22,
armastavad Jeesust ja järgivad teda kogu südamest,
kuid see on teine Jeesus.
Kuidas see sai juhtuda?
On üks piiblitõde,
mis on tänapäeval tõsiselt hääbumas.
See on üks põhjus, miks tuleb erinevaid Jeesuseid,
erinevaid õpetusi, mis on väga lähedal tervele kristlusele
ja ometi täielikus eksituses.
Loen selle piiblitõe nüüd ühe jutiga ette.
Kuulake hoolega!
Jumal armastab õigsust rohkem kui inimest.
Kui Jumal peaks ühest neist loobuma, loobub Ta pigem inimesest,
aga mitte iial oma õigsusest.
See on täiesti võimatu.
Seepärast ütleb Piibel, et Jumal ei vaata isikute peale,
Roomlaste 2:11.
Seepärast ütles Paulus, et peksab oma ihu,
et ta teistele jutlust üteldes ise kõlvatumaks ei saaks.
1. Korintlaste 9:27.
Ükski inimene pole Jumalale nii kallis,
et Jumal tema pärast oma õigsusest loobuks.
Igaühe puhul meist loobub Jumal pigem inimesest,
kuid mitte iial oma õigsusest.
Seepärast ütleb Piibel, et peame kuulutama:
Parandage meelt ja uskuge evangeeliumisse!
Seepärast ütleb Piibel, et peame ka kartma Jumalat.
1. Peetruse 2:17 õhutab meid just selleks.
Kartke Jumalat.
Ta on endiselt Jumal, kes võib päästa,
kuid kes võib ka hukatusse saata.
Ta on õige ja püha Jumal.
Seepärast eksisteerib Kolgata rist.
Jumala õigus nõuab, et kogu ülekohus
ja kogu patt tuleb hukka mõista.
Seepärast püstitas Ta Kolgatale risti, kuid astus meie eest ise sinna ristile.
Paljudele räägib rist vaid Jumala armastusest,
kuid see räägib ka Jumala õigsusest.
Kõik ülekohus tuli hukka mõista.
Sest Jumal on õige Jumal.
2. Korintlaste 5:19 ütleb, et Jumal oli Kristuses
ja lepitas maailma iseendaga.
Ta armastas inimest.
Kuid veel enam armastas ta õigsust.
Ta ei saanud sellest loobuda.
Seepärast polnud Tal muud võimalust,
kui meie pattude pärast ristile minna.
Me ei saa elada pettuses, varastada, valetada
ja kohelda ligimest kuidas tahes ning kujutleda,
et Jumal aktsepteerib kõike.
Me ei saa vahetada abikaasat, kui olemasolev ära tüütab,
ja kujutleda, et küll armastav Jumal aktsepteerib seda.
Lugesin üht biograafiat,
kus üks usklik mees rääkis Jumala imedest oma elus.
Tal oli olnud nii palju abikaasasid, et ta oli nad ära nummerdanud:
naine nr 1, naine nr 2, naine nr 3.
Ja Issand oli andnud talle kõik naised.
Jeesus võib rääkida seda inimesele, aga see on teine Jeesus.
See pole õige ja püha Jumal, kellest Piibel meile räägib.
Tänapäeva äärmuskarismaatilisus
on unustanud Jumala pühaduse ja õigsuse.
Üks maailmakuulus karismaatik jättis naise ja pere uue naise pärast.
Ta pääses nõustamisele ühe tuntud jutlustaja juurde.
Peagi naases ta lavale oma uue naisega.
Ta polnud meelt parandanud
ja oma pere juurde naasnud, vaid üksnes teraapiat saanud.
Ühel koosolekul rääkis ta,
kuidas talle annavad nõu Mooses, Aabraham ja Taavet.
Nad ilmuvad talle iga päev ja annavad talle nõu.
See kõlab paljude meelest imeliselt. Milline vägev jumalamees!
Mulle räägib see sügavast eksitusest.
Kui inimene kohtub iga päev surnutega, on see spiritism,
mitte kristlus.
Jumal armastab õigust rohkem kui inimest.
Piisab sellest, kui inimene loobub piibellikusest,
et Jumal loobuks inimesest.
Ta ei loobu kunagi oma Sõnast.
Inimene võib Jeesust edasi järgida,
laulda täiel rinnal ülistuslaule ja jutlustada, haigeid tervendada
ja prohveteerida ning teha vägevaid asju,
ta teenib endiselt Jeesust, kuid see on teine Jeesus.
Oluline pole see, et mina tunnen Jeesust,
vaid et Jeesus tunneb mind.
Üks naine leppis Jeesusega kokku,
et võib elada abielueelses suhtes.
Inimestel on tänapäeval Jeesusest üha kummalisemaid kogemusi.
Ta ilmub neile ja räägib nendega, aga kes ta tegelikult on?
Seepärast on ainus võimalus siin eksituste ajal turvaliselt elada,
kui mõlema käega Jumala Sõnast kinni hoiame.
Jumala armastus sunnib meid Jeesuse lähedale tormama.
Tormama Isa sülle, nagu täna paljud ütlevad.
Aga Jumala õigsus on asi, mis meid näoli maha sunnib.
Mõlemad on tähtsad selleks, et meil oleks Jumalast õige pilt.
See hoiab meid õigel teel, kui meid püütakse eksitusse viia.
2. Peetruse 3:9 ütleb, et Jumal ei taha, et keegi hukkuks,
vaid et kõik jõuaksid päästele.
Kas seal öeldakse nii? Ei öelda.
Seal öeldakse: Jumal ei taha, et keegi hukkuks,
vaid et kõik jõuaksid meeleparandusele.
Nii öeldakse seal.
Me ei saa ühendada New Age'i ja kõiki selle õpetusi kristlusega
ja kujutleda, et püha, õige Jumal sellega ühineb.
Piibel on püha raamat.
Selliseski segaduses võib Jeesuse leida,
kuid on tähtis, et järgiksime õiget Jeesust.
Jeesus polnud täis vaid armastust,
vaid armastust ja tõde.
Tänapäeva äärmuskarismaatilisuses leiab hoorust,
pettust, tohutut ahnust, varade väärkasutamist,
valelikke lugusid, mis on väidetavalt Jumala ilmutus,
mõeldakse välja kõige kummalisemaid õpetusi,
kuidas saada uut väge, et imesid teha.
Sealt leiab kvantfüüsikat, New Age'i ja okultismi.
Nad võivad rääkida täielikust alistumisest,
kuid ise nad selle järgi ei ela.
Kogu see õpetus ja tegevus kulmineerub imedes.
Üleloomulikud imed.
Imed tõestavad Jumala valikut inimese elus.
Maailm muutub siis, kui toimuvad imed.
Imede läbi võtab kogudus maailmas võimu.
See kõik teostub lõpuks. Ime läbi tuleb lõpuks Kristus.
Aga ta on antikristus.
2. Tessalooniklaste 2:9 -
"Seadusevastase tulemine sünnib saatana mõjul
igasuguste vägevate tegude ja tunnustähtedega ja valeimedega
ja igasuguse ülekohtu pettusega neile, kes hukkuvad,
sellepärast et nad ei võtnud vastu tõe armastust."
Piibel ütleb, et lõpuajal tulevad imed.
Aga need imed on lõpuajal üks asi, millest tunneme ära eksituse.
Jeesus ei õpeta, et tunneme selle järgi ära Jumala koguduse, vaid eksituse.
Ta räägib imedest siis, kui hoiatab eksituste eest.
Seepärast peaks see meid äratama
ja uurima, kes on liikvel.
Jumal on teinud imesid sajandeid ja teeb endiselt.
Usume Kõikvõimast Jumalat, kellele pole miski võimatu.
Kogu One Way Mission on suur ime.
Imed pole meile võõrad.
Kuid imed pole kunagi olnud kristliku õpetuse juhtmõte
ja selle keskne sisu.
Me ei pea pidevalt imesid otsima.
Jeesus ütles Matteuse 6:33 -
"Aga otsige esmalt Jumala riiki ja tema õigust,
siis seda kõike antakse teile pealegi!"
Selline oli tänane One Way pooltund.
Aitäh vaatamast! Kohtumiseni nädala pärast!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri